**คำนำ**

การติดตามและประเมินผลเป็นกระบวนการรวบรวมข้อมูล วิเคราะห์ และสังเคราะห์ข้อมูลเพื่อใช้ประกอบการตัดสินใจในการกำหนดแผนงานหรือการดำเนินการต่างๆ ซึ่งเป็นกระบวนการที่สำคัญยิ่งในการพัฒนาองค์กรไปสู่การบรรลุเป้าหมายที่ได้กำหนดไว้

องค์การบริหารส่วนตำบลช่องสามหมอ ในฐานะองค์กรภาครัฐที่มีบทบาทสำคัญในการพัฒนาท้องถิ่นจึงจำเป็นที่จะต้องมีการติดตามและประเมินผลการดำเนินงานเพื่อนำข้อมูลที่ได้มาใช้ในการกำหนดนโยบาย ยุทธศาสตร์ และแนวทางในการพัฒนา ตลอดจนเพื่อให้เป็นไปตามระเบียบกระทรวงมหาดไทยว่าด้วยการจัดทำแผนพัฒนาองค์กรปกครองส่วนท้องถิ่น พ.ศ. 2548 ซึ่งได้กำหนดให้มีการติดตามและประเมินผลแผนพัฒนาขององค์กรปกครองส่วนท้องถิ่น รวมถึงรายงานผลและเสนอความเห็นซึ่งได้จากการติดตามและประเมินผลแผนพัฒนาต่อผู้บริหารท้องถิ่น สภาท้องถิ่น คณะกรรมการพัฒนาท้องถิ่น และประกาศให้ประชาชนในท้องถิ่นทราบโดยทั่วกัน

ผลการติดตามและประเมินผล ตลอดจนข้อเสนอแนะต่างๆ ซึ่งคณะกรรมการติดตามประเมินผลได้เสนอแนะไว้ในรายงานฉบับนี้จะเป็นส่วนสำคัญที่ใช้ปรับปรุงแนวทางการพัฒนาขององค์การบริหารส่วนตำบลช่องสามหมอ ที่สอดคล้องกับความต้องการของประชาชนและเกิดประโยชน์สูงสุดต่อสังคมต่อไป

คณะกรรมการติดตามและประเมินผลแผนพัฒนา

องค์การบริหารส่วนตำบลช่องสามหมอ